**Manuel "Manolo" Preciado Rebolledo** (28. elokuuta 1957 El Astillero, Kantabria, Espanja – 7. kesäkuuta 2012 Valencia, Espanja*lähde?*) oli espanjalainen jalkapallovalmentaja.

Ura
---

Pelaajaurallaan Preciado edusti muun muassa Racing Santanderia, Deportivo Alavésia ja Mallorcaa. Valmentajana hän debytoi vuonna 1995 Gimnástica Torrelavegasa. Gimnástica voitti oman lohkonsa Tercera Divisiónissa kauden 1995–1996 päätteeksi. Sieltä hän siirtyi Racing Santanderin reservijoukkueen valmentajaksi.*lähde?*

Vuonna 2002 Preciado nousi Racing Santanderin edustusjoukkueen päävalmentajaksi. Kaudeksi 2003–2004 hän siirtyi Levanten peräsimeen*selvennä*. Joukkue voitti Segunda Divisiónin ja nousi ensimmäistä kertaa yli 40 vuoteen maan pääsarjaan.*lähde?*

Vuonna 2006 hän siirtyi Sporting Gijóniin. Kaudella 2007–2008 joukkue sijoittui Segunda Divisiónissa kolmanneksi ja nousi pääsarjaan. 4. huhtikuuta 2011 ottelussa Real Madridia vastaan Santiago Bernabéulla, Sporting Gijón haki yllättävän 0–1-vierasvoiton ja katkaisi näin José Mourinhon yhdeksän vuotta kansallisissa sarjoissa kestäneen tappiottaman kotiotteluputken. Ottelun jälkeen portugalilaisluotsi kävi onnittelemassa Preciadoa ja muuta joukkuetta.

31. tammikuuta 2012 Preciadon ja seuran välinen pitkä yhteistyö tuli päätökseensä, kun hänet erotettiin päävalmentajan paikalta. Hän ehti valmentaa joukkuetta vajaan kuuden vuoden ajan. Preciado valittiin Villarrealin uudeksi päävalmentajaksi 6. kesäkuuta 2012.

Yksityiselämä
-------------

Vuonna 2002 Preciadon vaimo kuoli syöpään. Kaksi vuotta myöhemmin hänen 15-vuotias poikansa kuoli auto-onnettomuudessa. Preciado kommentoi jälkeenpäin tapahtumia seuraavasti: "Minulla oli tasan kaksi vaihtoehtoa, joko olisin voinut tappaa itseni tai jatkaa elämässäni eteenpäin".

20. huhtikuuta 2011 hänen isänsä kuoli yliajossa Santanderissa.

Preciado kuoli 54-vuotiaana sydänkohtaukseen 7. kesäkuuta 2012. Hän ehti olla Villarrealin peräsimessä vain yhden päivän.*lähde?*

Lähteet
-------

1. ↑  Mourinho home record ended (Arkistoitu – Internet Archive) ESPN. Viitattu 7.6.2012. (englanniksi)
2. ↑  Preciado: "Mourinho entró en el vestuario y nos felicitó" Marca. Viitattu 7.6.2012. (espanjaksi)
3. ↑  Preciado, tras su destitución: "Lamento si hice algo mal, seré socio del Sporting hasta que me muera" Marca. Viitattu 31.1.2012. (espanjaksi)
4. ↑  Preciado ya es el nuevo técnico del Villarreal Marca. Viitattu 7.6.2012. (espanjaksi)
5. ↑  Manolo Preciado earns the plaudits, but Real Madrid take the points The Guardian. Viitattu 31.1.2012. (englanniksi)
6. ↑  Fallece el padre de Preciado por un atropello Marca. Viitattu 31.1.2012. (espanjaksi)
7. ↑  Manolo Preciado dies of heart attack Daily Mail. Viitattu 7.6.2012. (englanniksi)

Aiheesta muualla
----------------

* Esittely Sporting Gijónin sivustolla (Arkistoitu – Internet Archive) (espanjaksi)

|  |  |  |  |
| --- | --- | --- | --- |
|   | Edeltäjä:**Quique SetiénLucas Alcaraz** | **Racing Santanderin päävalmentaja**2002–20032005–2006 | Seuraaja:**Lucas AlcarazMiguel Ángel Portugal** |

|  |  |  |  |
| --- | --- | --- | --- |
|   | Edeltäjä:**Ciriaco Cano** | **Sporting Gijónin päävalmentaja**2006–1/2012 | Seuraaja:**Javier Clemente** |

|  |  |  |  |
| --- | --- | --- | --- |
|   | Edeltäjä:**Miguel Ángel Lotina** | **Villarrealin päävalmentaja**6/2012 | Seuraaja:**Julio Velázquez** |